CELEX: 32017D1867
Language: sk
Date: 2017-10-12 00:00:00
Title: Vykonávacie rozhodnutie Rady (EÚ) 2017/1867 z 12. októbra 2017 o začatí automatizovanej výmeny daktyloskopických údajov v Portugalsku

17.10.2017   
            
            
               SK
            
            
               Úradný vestník Európskej únie
            
            
               L 266/8
            
         VYKONÁVACIE ROZHODNUTIE RADY (EÚ) 2017/1867
   z 12. októbra 2017
   o začatí automatizovanej výmeny daktyloskopických údajov v Portugalsku
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (1), a najmä na jeho článok 33,
   so zreteľom na stanovisko Európskeho parlamentu (2),
   keďže:
   
               (1)
            
            
               V súlade s článkom 25 ods. 2 rozhodnutia 2008/615/SVV sa osobné údaje podľa uvedeného rozhodnutia nesmú poskytnúť, pokiaľ sa všeobecné ustanovenia o ochrane údajov stanovené v kapitole 6 uvedeného rozhodnutia nevykonali vo vnútroštátnom práve území členských štátov, ktoré sa takéhoto poskytnutia zúčastňujú.
            
         
               (2)
            
            
               V článku 20 rozhodnutia Rady 2008/616/SVV (3) sa stanovuje, že skutočnosť, či v súvislosti s automatizovanou výmenou údajov podľa kapitoly 2 rozhodnutia 2008/615/SVV bola splnená podmienka uvedená v odôvodnení 1, sa má overiť na základe hodnotiacej správy vypracovanej na základe dotazníka, hodnotiacej návštevy a skúšobnej prevádzky.
            
         
               (3)
            
            
               V súlade s bodom 1.1. kapitoly 4 prílohy k rozhodnutiu 2008/616/SVV sa dotazník, ktorý pripravila príslušná pracovná skupina Rady, týka každej automatizovanej výmeny údajov a členský štát ho má vyplniť hneď, ako bude presvedčený, že spĺňa predpoklady na výmenu údajov v príslušnej kategórii údajov.
            
         
               (4)
            
            
               Portugalsko vyplnilo dotazník o ochrane údajov a dotazník o výmene daktyloskopických údajov.
            
         
               (5)
            
            
               Portugalsko úspešne vykonalo skúšobný test spolu s Rakúskom, Českou republikou a Maďarskom.
            
         
               (6)
            
            
               V Portugalsku sa uskutočnila hodnotiaca návšteva a správu o nej vypracoval rakúsky hodnotiaci tím, ktorý ju zaslal príslušnej pracovnej skupine Rady.
            
         
               (7)
            
            
               Celková hodnotiaca správa, v ktorej sa zhrnuli výsledky dotazníka, hodnotiacej návštevy a skúšobnej prevádzky týkajúce sa výmeny daktyloskopických údajov, sa predložila Rade.
            
         
               (8)
            
            
               Rada 18. mája 2017, konštatujúc súhlas všetkých členských štátov viazaných rozhodnutím 2008/615/SVV, dospela k záveru, že Portugalsko v plnej miere vykonalo všeobecné ustanovenia o ochrane údajov stanovené v kapitole 6 rozhodnutia 2008/615/SVV.
            
         
               (9)
            
            
               Na účely automatizovaného vyhľadávania daktyloskopických údajov by preto Portugalsko malo byť oprávnené prijímať a poskytovať osobné údaje podľa článku 9 rozhodnutia 2008/615/SVV.
            
         
               (10)
            
            
               V článku 33 rozhodnutia 2008/615/SVV sa Rade udeľujú vykonávacie právomoci s cieľom prijať opatrenia potrebné na vykonávanie uvedeného rozhodnutia, najmä pokiaľ ide o prijímanie a poskytovanie osobných údajov podľa uvedeného rozhodnutia.
            
         
               (11)
            
            
               Keďže sa splnili podmienky na uplatnenie takýchto vykonávacích právomocí a dodržal sa príslušný postup, malo by sa prijať vykonávacie rozhodnutie o začatí automatizovanej výmeny daktyloskopických údajov v Portugalsku s cieľom umožniť tomuto členskému štátu, aby prijímal a poskytoval osobné údaje podľa článku 9 rozhodnutia 2008/615/SVV.
            
         
               (12)
            
            
               Dánsko, Írsko a Spojené kráľovstvo sú viazané rozhodnutím 2008/615/SVV, a preto sa zúčastňujú na prijatí a uplatňovaní tohto rozhodnutia, ktorým sa vykonáva rozhodnutie 2008/615/SVV,
            
         PRIJALA TOTO ROZHODNUTIE:
   Článok 1
   Na účely automatizovaného vyhľadávania daktyloskopických údajov je Portugalsko oprávnené prijímať a poskytovať osobné údaje podľa článku 9 rozhodnutia 2008/615/SVV od 18. októbra 2017.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Toto rozhodnutie sa uplatňuje v súlade so zmluvami.
   
      V Luxemburgu 12. októbra 2017
      
         
            Za Radu
         
         
            predseda
         
         U. REINSALU
      
   
   
      (1)  Ú. v. EÚ L 210, 6.8.2008, s. 1.
   
      (2)  Stanovisko zo 4. októbra 2017 (zatiaľ neuverejnené v úradnom vestníku).
   
      (3)  Rozhodnutie Rady 2008/616/SVV z 23. júna 2008 o vykonávaní rozhodnutia 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (Ú. v. EÚ L 210, 6.8.2008, s. 12).